Velimir Bujanec jučer je na Facebooku žestoko napao predsjednicu Kolindu Grabar-Kitarović zbog toga što prije desetak dana uručila vjerodajnice Jošku Paru, omogućivši mu da konačno postane hrvatski veleposlanik u Belgiji. Paro je na to mjesto imenovan sredinom ove godine, ali nije mogao započeti obavljati dužnost sve dok ga gospođa Grabar-Kitarović nije potvrdila.

“Gdje god je Joško Paro bio veleposlanik, Hrvatska je ostala bez vrijedne nekretnine,” rekla mi je krajem svibnja prošle godine predsjednica Kolinda Grabar – Kitarović na večeri u zagrebačkom restoranu Bota-Šare. Tada je iskazivala otvorenu sumnju u njegovu korumpiranost i tvrdila da je uzimao provizije kod prodaje zgrada naših veleposlanstava, a sada – nova Kolinda, uručuje Pari na Pantovčaku vjerodajnice i šalje ga za nagradu u Bruxelles!”, piše Bujanec.

Paro je Plenkovićev prijatelj

Prema Bujančevom tumačenju, predsjednica je u ovom slučaju popustila pred pritiskom premijera Andreja Plenkovića. „Na prestižno veleposlaničko mjesto Joško Paro odlazi ponajprije zahvaljujući prijateljstvu s Andrejom Plenkovićem, no da predsjednica u međuvremenu nije politički poklekla, možda bi kontroverzni diplomat danas bio na nekom drugom mjestu…”, piše Bujanec.

Svoj komentar na Facebooku Bujanec je zaključio objavom slike predsjednice i Joška Para uz komentar: “PHOTO: POZA POBJEDNIKA – Joško Paro je visoko uzdigao glavu i stao odmah pored predsjednice, koja ga je donedavno sumnjičila za korupciju.” U raspravu koja se razvila ispod Bujančeve objave vrlo brzo se uključio umirovljeni general Željko Sačić, koji je svojim vulgarnim komentarom izazvao val odobravanja svojih i Bujančevih istomišljenika.

Predsjednica molila Bujanca da se pozabavi Parom

Bujanec je njihov razgovor odlučio objaviti, objašnjava, jer ga je “zgrozila činjenica da mu predsjednica države govori da je jedan diplomat korumpiran, a onda mu daje veleposlaničke vjerodajnice”. Njihov susret navodno se dogodio nakon emisije u kojoj su Tihomir Dujmović i Milan Ivkošić žestoko kritizirali premijera Plenkovića. Tada im se na večeri na Bujančev poziv pridružila predsjednica.

“Već prije sam primijetio, na jednoj ranijoj večeri, da je ona potpuno opravdano bila fokusirana na Joška Paru. Rekla je da je on uzeo proviziju prilikom prodaje svake od zgrada hrvatskih veleposlanstava u Nizozemskoj, Velikoj Britaniji i SAD-u. To su točno njene riječi. Na moje pitanje kako to da mu se ništa ne događa ako je to istina, ona je rekla da nema nikakve izvršne ovlasti ili utjecaj da bilo što tu napravi. Aludirala je da Paro ima zaštitnika, očito Plenkovića. I onda me je zamolila da se medijski malo pozabavim time”, kaže Bujanec prema pisanju Jutarnjeg.

Bujanec dodaje da je poslušao predsjednicu i u jednoj emisiji obradio temu vezanu uz Joška Paru, pritom iznijevši podatke koje mu je iznijela predsjednica. Uskok je pokrenuo određene radnje protiv njega, ali postupci protiv Para obustavljeni su nakon što su Andreja Plenkovića i Gordana Jandrokovića u Saboru rekli da oni tu ne vide nikakav kriminal, tvrdi Bujanec.

Savezništvo se raspalo zbog Plenkovića

U Uredu predsjednice jučer nisu demantirali tvrdnje Velimira Bujanca, piše dalje Jutarnji. Velimir Bujanec je sve donedavno doživljavan kao jedan od najvažnijih predsjedničinih saveznika u medijima. Bio je prvi novinar kojem je gospođa Grabar-Kitarović dala intervju na početku svoje predsjedničke kampanje 2014. godine.

Bujanec je predsjednicu podržavao i branio protekle četiri godine, a trzavice među njima počele su kada je voditelj gospođu Grabar-Kitarović počeo prozivati zbog pomirljive politike prema premijeru Plenkoviću i dijelu HDZ koji nije pozicioniran dovoljno desno za njegov ukus. Tako je prije desetak dana u svojoj emisiji okupio goste koji su raspravljali o smjeni njezinog bliskog suradnika Mate Radeljića, a diskusiju su završili zaključkom da predsjednica “nema šanse za novi mandat.”